钦定古今图书集成/明伦汇编/氏族典/第613卷 > 《廖用贤尚友录》 > 仆散忠义
## 钦定古今图书集成/明伦汇编/氏族典/第613卷 > 《廖用贤尚友录》 > 仆散忠义

按《金史仆散忠义传》：“忠义本名乌者，上京拔卢古河
人。高祖斡鲁补，曾祖班睹，祖胡阑，父背鲁，国初世袭
谋克，婆速路统军使。忠义魁伟长髯，喜谈兵，有大略年十六，从宗辅定陕西，宗弼再取河南，表荐忠义为
猛安。攻冀州，先登，攻大朋，破其军十馀万。皇统四年，
除博州防御使，郡中称治。八年，迁西北路招讨使，入”
为兵部尚书，出为震武军节度使，徙平阳尹，再徙济
南尹。世宗立，入朝京师，拜尚书右丞。移剌窝斡僭号，
忠义请除之，世宗大悦，拜平章、右副元帅，封荣国公。
忠义至军，大败之，获其弟袅，遣将追摄，又败之。契丹
平，拜尚书左丞，改封沂国公。宋人侵掠边鄙，诏忠义
总戎居南京，制诸将。宋人行成，罢兵，诏天下忠义朝
京师，拜左丞相兼都元帅。大定六年正月薨，谥《武庄》。